Жьындуужь
Зы щIалэ гуэр псэут, мы дунейм къуалэбзууэ тетым я бзэр къыгурыIуэу. А щIалэм и фызым кIытэ игъэгъуну трикIутат. КIытэм бзухэр бгъэдэтIысхьауэ ящыпырти, бзуухъур къэпсалъэри:
— Зыр жьэдэвдзи тIур ефтхъух, — жиIащ.
Ар щIалэм зэхищIыкIри, дыхьэшхащ. Щыдыхьэшхым, и фызыр къэгубжьащ:
— Сыт щхьэкIэ укъысщыдыхьэшха? — жиIэри.
— Уэ сыпщыдыхьэшхакъым, сэ сыщIэдыхьэшхар мо бзуухъум жиIар аращ! — щыжиIэм, фызыр къэпсэлъащ:
— Иджыпсту къуалэбзууэ щыIэм я цыпэ зырыз къысхухэпчу щхьэнтэ сымыщIмэ, сылIэнущ!
ЩIалэр къэгузавэри, къызэхуигъэсащ дамэ зытету щыIэр. Жьындуужьыр зыкъомкIэ къакIэрыхуауэ къыщысым, щIалэр еупщIащ:
— Сыт алъандэрэ укъыщIэмыкIуар? — щIэупщIащ.
Жьындури къэпсалъэри, жэуапыр иритащ:
— Сэ сыкъыщIыкIэрыхуаращ, мывэмрэ вагъуэмрэ зэпэзбжырти, абы сыкъигъэгуващ, — ет жэуап.
— НтIэ, дэтхэнэр нэхъыбэт?
— Мывэр нэхъыбэт! — жиIащ.
— ИтIанэ-щэ?
— ИтIанэ лIамрэ псэумрэ зэпэзбжат.
— НтIэ, абы дэтхэнэр нэхъыбэт?
— Абы лIар нэхъыбэу къэслъытащ! — жиIащ.
ЩIалэм идакъым:
— Ар пэжкъым! — щыжиIэм, жьындур къэпсалъэри:
— Ар зи щхьэр зымыгъэпсэужыф псори лIам хэзбжати аращ, — пищащ.
— ИтIанэ-щэ? — жиIэри, щIалэ гуэрыр жьындум еупщIащ.
— ИтIанэ лIымрэ фызымрэ зэпэзбжат.
— НтIэ, дэтхэнэр нэхъыбэт?
— Фызыр нэхъыбэт.
— Ар дауэ хъун? — жиIэу щIалэм щимыдэм, жьындур къэпсалъэри:
— Ари зи фыз едаIуэ псори бзылъхугъэхэм яхэзбжауэ арат, — щыжиIэм, щIалэр зыщIэгупсысыжри, зыци къыхимычу иутIыпщыжащ.
Ауэ щыхъум, къуалэбзууэ щыIэм я цым щыщ къыхезымыгъэча жьындур губзыгъащэу къалъытэри, и лъакъуэр ятхьэщIыну унафэ ящIауэ дамэ зытет псоми ятхьэщIырти, зыгуэр къэпсалъэри жиIащ:
— Мы жьындум и лъэгур сыту щабэ.
НэгъуэщI зыгуэри къэпсалъэри:
— И лъэгум хуэдэу игури щабэщ абы! — щыжиIэм, жьындур шынэри пабжьэм хэтIысхьэжащ. Аращ жэщу фIэкIа махуэу ар дунейм къыщIытемыхьэри.
ГЪУКIАКЪУЭ Идар.
